À l'Olympia (pladenn Alan Stivell)

À l'Olympia eo anv an trede pladenn ofisiel enrollet gant an arzour Alain Cochevelou hag e sonerien gant e anv arzour Alan Stivell. Un enrolladenn eus an abadenn a reas gant e strollad e miz C'hwevrer 1972 eo (skingaset e voe an abadenn war-eeun gant Europe 1 ivez). Berzh spontus a reas an abadenn hag ar bladenn da heul, homañ eo ar bladenn bet gwerzhet ar muiañ er bed ma klever kanañ e brezhoneg (en tu all da 1 500 000 kopienn gwerzhet).

Ur roll damistorel he deus bet an abadenn-mañ e Breizh, evit ar sonerezh da gentañ met evit ar yezh hag an emsav politikel ivez. Milieroù a dud zo bet sachet d'ar sonerezh breizhek ha d'ar brezhoneg war-lerc'h bezañ bet boemet gant sonerezh Alan Stivell.

 Sonererien a gemeras perzh en abadenn 
En-dro da Alan Stivell (kan, telenn, bombard, fleüt) e kaver:
Dan ar Braz (gitar)
Henri Delagarde (gaolviolin, fleüt, bombard)
Mikael Klec’h (fleüt, bombard)
Gérard Levasseur (gitar boud)
Serj Parayre (toserezh)
Michel Santangeli (taboulinoù)
Pascal Stive (ograou)
René Werneer (biolin)
Gabriel Yacoub (kan, gitar, dulsimer, banjo)

 Ar sonerezh 
Daou zoare sonerezh a glever dre vras war ar bladenn: folk da gentañ (war an tu A) ha folk-rock neuze (war an tu B). Tonioù ha kanaouennoù hengounel kempennet liesseurt a roer da glevet (tonioù ha kanaouennoù eus Breizh-Izel, Iwerzhon, Bro-Skos ha Bro-Saoz) hag ur ganaouenn bennaket bet savet gant Alan Stivell. Klevet a reer kanañ e brezhoneg (pemp kanaouenn), e saozneg (teir c'hanaouenn) hag e gouezeleg Bro-Skos (ur ganaouenn).

 Kanaouennoù ha tonioù a gaver war ar bladenn 
Tu A (folk):
The Wind Of Keltia. Ur ganaouenn bet savet gant Alan Stivell ha Steve Waring, blaz ar c'heltomania warni un disterañ. Degas a ra soñj eus kanaouennoù bet enrollet kent evel "Broceliande" ha re da zont (kanaouennoù ar "symphonie Celtique").
An Dro. Un dañs hengounel a Vro-Gwened. Dont a ra ar sonerien a-benn eus un taol-kaer amañ, c'hoari un ton hengounel da zañsal gant binvioù na n'int ket gwall hengounel e Breizh (telenn ha dulsimer) ha dreist-holl seniñ hag adseniñ ar memes bomm sonerezh e-pad ouzhpenn teir munutenn en un doare skañv ha donezonet hep bezañ borodus.
The Trees They Grow High. Ur ganaouenn hengounel saoznek a Vro-Saoz (pe Breizh-Veur da vihanañ), met war ar bladenn eo skrivet e teu eus Iwerzhon. Ur ganaouenn diwar-benn ur plac'h dimezet d'ur paotr yaouankoc'h egeti. Ur paotr a vo tad da 14 vloaz hag a varvo pa ne vo ken met 16 vloaz. Homañ zo ur ganaouenn folk tre-ha-tre ha n'eo ket ur ganouenn "geltiek" (evel ar re all). Un dra bennak en doa graet Alan Stivell c'hoazh gant ar ganaouenn folk "Sally Free" a gaver ar bladenn "Reflet". Kanet eo bet ar ganaouenn-mañ gant meur a arzour a-raok pe war-lerc'h Alan Stivell, Joan Baez en o zouez.
An Alarc'h. Ur stumm berraet da vat ha kempennet un tamm eus kanaouenn vrudet ar Barzhaz Breizh. Ar bomm "enor enor d'ar Gwenn-ha-Du" zo bet ouzhpennet gant Alan Stivell. Alan an Emsaver a gaver amañ, hekleviñ a ra ar bladenn da zont anvet Raok dilestra. War an enrolladenn e klever tud o strakal o daouarn da heul ar bommoù-mañ : "enor enor d'ar Vretoned ha mallozh ruz d'ar C'hallaoued" ha neuze "enor enor d'ar Gwenn-ha-Du ha d'an dreitourien mallozh ruz!". Deuet eo an Alarc'h da vezañ un astez kan broadel evit meur a Vreton.
An Durzhunell. Ur ganaouenn hengounel kalz siouloc'h eget an Alarc'h, folklorikoc'h a lavaro lod. Degas a ra soñj eus "Marig ar Pollanton" a gaved war "Reflet".
Telenn Gwad ha The Foggy Dew. Un heuliad div ganaouenn a gaver amañ. Da gentañ un ganaouenn verr vrezhonek bet savet gant an arzour ha kanet war un ton iwerzhonat. Amañ e tizoloer un Alan Stivell a vo gwelet alies goude-se ha na blijo ket d'an holl: An den a glask sevel kanouennoù e brezhoneg, kanaouennoù digomprenus a-walc'h evit lod skrivet en ur yezh ha na vije ket mestroniet gwall vat gantañ. Da heul Telenn Gwad e kaver ur ganaouenn Iwerzhonat kanet e saozneg hag a gan meleudi d'ar ravolt a voe e Dulenn e 1916. Ur ganaouenn skrivet gant ar beleg Charles O’Neill ma lavarer d'an dud yaouank a Iwerzhon stourm evit Iwerzhon kentoc'h eget mont da vervel war an talbenn gant Breizhveuriz.

Tu B (folk-rock):
Pop Plinn. Un heuliad tonioù plin bet kempennet en un doare pop pe rock zoken. Hemañ a oa unan eus an tonioù nemeto a oa anavezet gant publik an Olympia en noz-se, dre ma oa bet embannet ur bladennig vihan hag he doa graet berzh a-raok deiziad an abadenn (klevet a reer tud o strakal o daouarn pa zigor an ton gant ograou Pascal Stive ha gitar tredan Dan ar Braz). Evit ar wezh kentañ e roed da glevet un ton da zañsal a Vreizh-Izel sonet gant binvioù hengounel ha binvioù modern. Ul levezon divent en deus bet an ton-mañ e Breizh war ar strolladoù fest-noz a ziwanas goude-se: Ar Sonerien Du, Diaouled ar Menez..., ha bloavezhioù war-lerc'h Ar Re Yaouank.
Tha Mi Sgith (skuizh on e brezhoneg). Ur ganaouenn henounel a Vro-Skos kanet e gouezeleg eo homañ. Un ton pentatonek da-vat. Un ton bet adkemeret gant meur a strollad rock pe hard-rock zoken.
The King Of The Fairies. Un ton Iwerzhonat plijus kaset war-raok gant fleütoù Alan Stivell ha Mikael Klerc'h ha biolin Renee Werner.
Tri Martolod. Un tub brezhonek ma'z eus unan. Ur ganaouenn bet brudet er bed holl gant Alan Stivell ha bet adkemeret gant meur a arzour pe strollad war e lerc'h (Tri Yann, Nolwenn Leroy paneveken).
Kost ar C'hoad. Un ton da zañsal a Vreizh-Izel bet rockaet un tamm mat (un astez solo gitar-boud a glever en e greiz).
Suite Sudarmoricaine. Un heuliad tonioù a Vro-Gwened eo hemañ. Un ton pentatonek-tre da gentañ, kaset en-dro gant an tin-whistle en un doare a denn da sonerezh Indianed Suamerika. Heuliet eo gant ur ganaouenn farsus anvet Pardon Speied, ma klever kaoz eus ur paotr bet kroget e galc'h gant ur c'hi klañv.

Rummad:Pladennoù Alan Stivell